Ötéves korában kezdett úszni, egyetemi évei alatt a Vaszeda Tudományegyetem színeiben versenyzett. A 2012-es olimpiát ki kellett hagynia, miután a hazai válogatóversenyeken a 200 és 400 méteres vegyesúszás versenyein is csak a harmadik legjobb eredményt érte el. A 2012-es Világkupa-sorozatot a negyedik helyen zárta, összességében 97 ponttal. Első jelentősebb nemzetközi eredményét a 2012-es rövid pályás úszó-világbajnokságon érte el, ahol 400 méteres vegyesúszásban aranyérmet szerzett, Cseh Lászlót és Verrasztó Dávidot megelőzve. 3:59,15-ös ideje új Ázsia-rekordot jelentett.